Na podlagi Odloka o proračunu Občine Trnovska vas za leto 2025 (Uradni vestnik Občine Trnovska vas št. 6/24) in Pravilnika o sofinanciranju izgradnje malih komunalnih čistilnih naprav na območju Občine Trnovska vas ( Uradni vestnik Občine Trnovska vas št. 3/20) objavlja Občina Trnovska vas

**JAVNI RAZPIS**

**za sofinanciranje male komunalne čistilne naprave na območju Občine Trnovska vas v letu 2025**

**1. Naročnik:** Občina Trnovska vas, Trnovska vas 42, 2254 Trnovska vas

**2. Predmet javnega razpisa**

Predmet javnega razpisa je sofinanciranje nakupa in vgradnje malih komunalnih čistilnih naprav (v nadaljevanju: MKČN) do velikosti 50 populacijskih ekvivalentov (v nadaljevanju: 50 PE) na poselitvenih območjih izven območij aglomeracij oziroma kjer ni možnosti priklopa na javno kanalizacijsko omrežje, ker ni zgrajena in se ne bo gradila javna kanalizacija ali pa je projektantsko nesmiselno in ekonomsko neupravičeno graditi hišni priključek do javnega kanalizacijskega omrežja zaradi prevelike oddaljenosti.

**3. Višina razpisanih sredstev**

Občina Trnovska vas v letu 2025 za namen sofinanciranja MKČN zagotavlja proračunska sredstva v višini 12.000,00 EUR, in sicer na proračunski postavki 4015026.

Višina sofinanciranja za vsako MKČN znaša 1.200,00 EUR za posamezno stanovanjsko stavbo. Davek na dodano vrednosti (DDV) ni predmet sofinanciranja.

Sredstva se dodelijo upravičencem po vrstnem redu prispelih popolnih vlog in sicer do porabe proračunskih sredstev za ta namen v letu 2025. Vsaka prispela vloga se bo reševala individualno ter sproti. Upravičenci lahko kandidirajo za proračunska sredstva za en objekt le enkrat. V kolikor je upravičenec že prejel javna sredstva za isti namen, do sredstev po tem razpisu ni upravičen.

**4. Pogoji za pridobitev sredstev**

**a) Kdo so upravičenci**

Na razpis se lahko prijavijo prijavitelji, ki izpolnjujejo naslednje pogoje:

* Fizične osebe, ki so lastniki individualnih stanovanjskih stavb na območju Občine Trnovska vas in imajo veljavno gradbeno dovoljenje.

**b) Pogoji vgradnje in nakupa MKČN:**

* da ima objekt veljavno gradbeno dovoljenje za stanovanjski objekt zgrajen po letu 1967 ali potrdilo, da je stanovanjski objekt zgrajen pred letom 1967 ali da je stanovanjski objekt vpisan v kataster stavb ali v register nepremičnin. V kolikor je v zemljiški knjigi vpisana zaznamba zaradi nedovoljene gradnje Inšpektorata za stanovanjski objekt lastnik ni upravičen do sofinanciranja,
* čistilna naprava mora biti v času vložitve zahtevka vgrajena in v funkciji obratovanja (pred vložitvijo zahtevka mora biti naložba zaključena in plačana),
* MKČN mora imeti certifikat oziroma listino o skladnosti izdelka z zahtevami glede mejnih vrednosti parametrov odpadnih voda, kot jih predpisuje veljavna zakonodaja,
* čiščenje komunalne odpadne vode v MKČN mora biti v skladu z določili Uredbe o odvajanju in čiščenju komunalne odpadne vode (Ur.l.RS št. 98/15, 76/17, 81/19, 49/20 – ZIUZEOP in 194/21),
* ob zagonu MKČN mora biti ukinjena morebitna obstoječa greznica,
* upravičeni stroški so stroški nabave in vgradnje MKČN,
* lokacija postavitve MKČN mora omogočat dostop in neovirano praznjenje,
* upravičenec mora razpolagati z zemljiščem (lastništvo ali služnost) na katerem načrtuje postavitev MKČN,
* na spletni strani zbornice komunalnega gospodarstva (ZKGS – [Male komunalne čistile naprave - Zbornica komunalnega gospodarstva Slovenije](https://www.komunalna-zbornica.si/aktivnosti/male-komunalne-cistile-naprave/)) je objavljen informativni seznam nekaterih MKČN, ki izpolnjujejo kriterije.

**5. Vloga – prijavni obrazec**

Upravičenci se na razpis prijavijo z izpolnjeno pisno vlogo (prijavni obrazec) ter predložijo obvezne priloge. Če vloga ni popolna se vlagatelja pozove k dopolnitvi. Vlagatelj mora vlogo dopolniti v roku 15 dni od prejema poziva. Vloga se bo štela za prispelo z dnem prispetja dopolnitve. V primeru, da bo vrednost prejetih vlog presegala razpoložljiva sredstva se kot kriterij upošteva vrstni red prispelih vlog.

Obvezne priloge k prijavnem obrazcu so:

* dokazilo o lastništvu objekta oz. zemljišča (zemljiško knjižni izpisek),
* veljavno gradbeno dovoljenje za stanovanjski objekt oz. potrdilo, da ima objekt zgrajen pred letom 1967 uporabno dovoljenje oziroma da je objekt zgrajen legalno,
* dokazilo o nakupu in vgradnji MKČN na ime upravičenca, iz katerega mora biti razvidna cena, proizvajalec, vrsta in tip naprave ter da je vgradnja že izvedena (fotokopije plačanih računov),
* certifikat oziroma listina o skladnosti MKČN z zahtevami glede doseganja mejnih vrednosti parametrov odpadnih voda,
* fotografije pred pričetkom del in po končanju del,
* kopija osebnega dokumenta,
* kopija TRR-ja,
* izjava o začetku obratovanja MKČN.

**6. Rok in način prijave**

Vloga z vsemi prilogami in dokazili se vloži osebno v sprejemni pisarni ali po pošti na naslov: Občina Trnovska vas, Trnovska vas 42, 2254 Trnovska vas v zaprti ovojnici s pripisom »NE ODPIRAJ – RAZPIS MALE KOMUNALNE ČISTILNE NAPRAVE V LETU 2025 ali po elektronski pošti na naslov: obcina.trnovska.vas@siol.net najkasneje do 28.11.2025.

**7. Postopek obravnave vlog in obveščanje**

Vse prejete vloge se bodo obravnavale po vrstnem redu prispetja. V vrstni red se uvrstijo izključno popolne in pravočasno oddane vloge. V primeru, da je v seznam popolnih vlog uvrščeno več vlog, kot je na voljo sredstev, se sredstva razdelijo popolnim vlogam, glede na vrstni red datuma in ure prejema do porabe razpoložljivih sredstev.

O izidu javnega razpisa bodo prijavitelji pisno obveščeni s sklepom v roku 15 dni od dne, ko bo komisija preverila predlog prejemnikov sredstev. Po pravnomočnosti sklepa bo z vsakim upravičencem sklenjena pogodba o dodelitvi sredstev in ostalih medsebojnih obveznostih in pravicah. Vlagatelj vloge, ki meni, da izpolnjuje pogoje iz javnega razpisa in mu razpisana sredstva neupravičeno niso bila dodeljena, lahko vloži pritožbo v roku 8 dni od prejema sklepa. Pritožnik mora natančno opredeliti razloge, zaradi katerih je pritožba vložena. Predmet pritožbe ne morejo biti postavljeni pogoji za ocenjevanje vlog. Prepozno vložene pritožbe se zavržejo. Pritožba se pošlje priporočeno po pošti na Občino Trnovska vas. Vložena pritožba ne zadrži podpisa pogodb z ostalimi izbranimi predlagatelji vlog. O pritožbi odloči župan, njegova odločitev je dokončna.

**8. Nadzor in sankcije**

V primeru, da se ugotovi, da sredstva niso bila porabljena za namen, za katerega so bila dodeljena ali da so bila dodeljena na podlagi neresničnih podatkov oziroma je upravičenec prekršil druga določila pogodbe, je Občina upravičena zahtevati vračilo dodeljenih sredstev skupaj z zakonitimi zamudnimi obrestmi za obdobje od dneva nakazila naprej.

**9. Razpisna dokumentacija in informacije**

Razpisna dokumentacija je objavljena na spletni strani občine [www.trnovska-vas.si](http://www.trnovska-vas.si) , zainteresirani pa jo lahko dvignejo tudi v sprejemni pisarni Občine Trnovska vas, Trnovska vas 42, 2254 Trnovska vas.

Dodatne informacije v zvezi s tem razpisom lahko zainteresirani prosilci pridobijo na Občini Trnovska vas v sprejemni pisarni ali po elektronski pošti obcina.trnovska.vas@siol.net ali na tel.št.: 02/7579515

Dokumenti:

* Vloga-prijavni obrazec
* Obrazci
* Zahtevek za izplačilo

Številka: 354 9-1/2025-1

Datum: 08.01.2025

Alojz BENKO,

župan Občine Trnovska vas